Regering bou huis vir Coligny-seun se familieDaniel Buthelezi, burgemeester van die Ditsobotla-munisipaliteit, by die sooispit-seremonie. Foto: Stringer/ANA. Die Ditsobotla plaaslike munisipaliteit gaan ŉ huis bou vir die gesin van Matlhomola Jonas Mosweu, die 16-jarige seun van Coligny wat dood is nadat hy na bewering van ŉ bewegende bakkie afgegooi is. “Ons koop hulle nie om nie, ons is in ŉ proses van genesing. Die grootte van die huis is nog nie bepaal nie,” het Daniel Buthelezi, burgemeester van die munisipaliteit, by ŉ sooispit-seremonie gesê. Mosweu se familie sal dus van die Scotland-nedersetting na Gerdoren-park in die dorp verhuis. Pieter Doorewaard (26) en Phillip Schutte (34) word van die moord op Mosweu, wat op 20 April dood is, aangekla. Die staat beweer die mans het Mosweu agterop ŉ bakkie gedwing voordat hulle hom later van die bewegende bakkie afgegooi het. Die seun is kort hierna aan sy beserings dood. Die twee beskuldigdes ontken dat hulle Mosweu van die bakkie afgegooi het en sê Mosweu het van die bakkie afgespring. Volgens die mans het hulle Mosweu en nog ŉ kind in hul werkgewer se landerye betrap waar hulle sonneblomme gesteel het. Hulle het glo vir die seuns gesê om op hul bakkie te klim om hulle na die polisiestasie te kan neem. Een seun het weggehardloop en Mosweu het agterop die bakkie geklim. Pieter Doorewaard en Phillip Schutte in die Coligny-landdroshof (26 Junie 2017). Foto: ANA Die seun se dood het tot gewelddadige betogings in Coligny gelei, wat nog verder vererger het nadat die twee mans op borgtog vrygelaat is. Tydens die onrus is huise aan die brand gesteek, winkels geplunder en paaie versper. ŉ Ooggetuie het aan die polisie gesê hy het gesien hoe Mosweu van die bakkie afgegooi is. Hy is op pad hospitaal toe aan nekbeserings dood. Doorewaard en Schutte het vroeër borgtog van R5 000 elk gekry en sal weer op 7 Augustus in die hof verskyn. Die huis wat nou vir Mosweu se familie gebou word, sal glo ŉ simbool van genesing vir Coligny wees. Buthelezi het gesê inwoners is stadig besig om mekaar te vind. “Hierdie geval was ŉ geïsoleerde een – die wit gemeenskap van hierdie dorp is nie sleg nie – hulle het lankal getoon dat hulle nie probleme met swart inwoners het nie,” het Buthelezi gesê. Samuel Mosweu (24), Jonas se ouer broer, het gesê die huis sal hom aan sy broer herinner en hul familie saambring. “Ek het nooit gedink die regering sal ons so bystaan nie,” het Samuel gesê.